«Шапсугия» газетым и щIыхькIэ
Лазаревск дэт Лъэпкъ щэнхабзэ центрым щекIуэкIащ «Псынэхэр» фестивалыр. Ар къызэрагъэпэщащ «Шапсугия» газетыр къызэрыунэхурэ илъэс 25-рэ зэрырикъум и щIыхькIэ.
Фестивалыр я жэрдэмщ Лазаревск дэт Лъэпкъ щэнхабзэ центрыр зэхэзыубла Мазлумян Крикоррэ Адыгеймрэ Кубанымрэ щэнхаб- зэмкIэ щIыхь зиIэ я лэжьакIуэ Хеишхуэ Аслъэнрэ.
Илъэс еянэ хъуауэ екIуэкI фестивалыр лъэпкъхэм я щэнхабзэ махуэшхуэ хъуащ. Илъэс 25-рэ и пэкIэ, 1991 гъэм накъыгъэм и 18-м япэу къыдэкIа «Шапсугия» газетым и щIыхькIэ къызэрагъэпэща зэхы-хьэр щIэщыгъуэ, гукъинэж хъуащ. Ар ягъэдэхащ Лазаревск, ТIуапсы районхэм я сабий художественнэ ансамблхэм, уэрэджыIакIуэхэм, къэфакIуэхэм, макъамэ Iэмэпсымэхэм еуэхэм. Къыхэгъэщыпхъэщ фестивалым зыкъыщызыгъэлъэгъуахэм я бжыгъэр 250-м зэрыщIигъур.
— Дэтхэнэ зы зэхыхьэми, псом хуэмыдэу сабийхэр зыхэтынухэм, къыптехуэ жэуаплыныгъэр зыхэпщIэу зыхуэбгъэхьэзырын хуейщ, — къыхигъэщащ шапсыгъхэм я Жылагъуэ парламентым и унафэщI КIэкIыхъу Мэжид. — Iуэхум цIыху пщIы бжыгъэхэр къыхэтшащ. ФIыщIэ лей яхуэфащэщ Адыгэ щэнхабзэ центрым и унафэщI, Адыгэ Республикэм щэнхабзэмкIэ щIыхь зиIэ и лэжьакIуэ Хеишхуэ Руслан, ТIуапсы, Лазаревскэ районхэм я администрацэхэм щэнхабзэмкIэ я управленэхэм, щэнхабзэмкIэ унэхэм я унафэщIхэм, фестивалым хэта сабийхэмрэ абыхэм я гъэсакIуэхэмрэ. Пшыхьым кърихьэлIахэм фестивалыр ягу дыхьащ. Гуапэщ къыхэтлъхьа Iуэхум апхуэдэ щIэупщIэ зэриIэр.
Фестивалым хьэщIэ лъапIэу ирагъэблэгъащ Адыгэ Республикэм и Тохъутэмыкъуей къуажэм макъамэ IэмэпсымэхэмкIэ и «Удж» цIыхубэ ансамбль цIэрыIуэр. Апхуэдэу «Псынэхэр» фестивалым хэтащ ТIуапсы районым и Новомихайловскэ къуажэм и «Черкесия» къэфакIуэ ансамблым и артистхэр. Фестивалым махуэ зыбжанэкIэ и пэ къихуэу, гупым Адыгэ Хасэмрэ щIыналъэм и унафэщIхэмрэ къабгъэдэкIыу къаIэрыхьащ куэд щIауэ зыпэплъэ саугъэтхэр — лъэпкъ фащэхэр. КIэкIыхъу Мэжид зэрыжиIэмкIэ, мы илъэсым къриубыдэу, Адыгэ щэнхабзэ центрым и «Шапсугия» ансамблми лъэпкъ фащэхэр къратынущ. АдэкIи пащэнущ сабий ансамблхэм ядэIэпыкъуным.
Фестивалыр тенджыз ФIыцIэм и Iуфэм Iус шапсыгъхэм я щэнхабзэ гъащIэм и Iуэху дахэ хъуащ икIи гукъинэжу ирагъэкIуэкIащ. Гуп псоми щIэщыгъуэу, гъэщIэгъуэну, зыр адрейм емыщхьу зыкъагъэлъэгъуащ. Псом хуэмыдэу къызэхуэсахэм ягу дыхьащ Хьэжыкъуэ къуажэм и сабий гъэсапIэ №97-м и гъэсэн цIыкIухэм «Псынэхэр» фестивалым утыку къыщрахьар.
Махуэшхуэр концерт гукъинэжкIэ зэхуащIыжащ. Фестивалым хэтахэм ехъуэхъуащ Адыгэ Хасэм и тхьэмадэ КIэкIыхъу Мэжидрэ къуажэм и нэхъыжь ТIэш Мурдинрэ. Абыхэм я псалъэм къыхагъэщащ щэнхабзэм зегъэужьынымкIэ фестивалым мыхьэнэшхуэ зэриIэр икIи фIыщIэ хуащIащ ар къызэзыгъэпэщахэмрэ абы зыкърезыгъэхьэлIахэмрэ. «Шапсугия»-м илъэс зэмылIэужьыгъуэхэм и унафэщIу щытахэу Нэгъуджэ Щыхъырхъан, Куэблэ Сэлбий, Хъущт Аслъэнбий сымэ, газетым и лэжьакIуэхэмрэ и дэIэпыкъуэгъухэмрэ псалъэ гуапэ куэд хужаIащ.
«Шапсугия» газетыр илъэс 25-рэ зэрырикъум и щIыхькIэ, щIыхь тхылъхэмрэ фэеплъ саугъэтхэмрэ хуагъэфэщащ «Шапсугия», «Адыги», «Золотое наследие», «Зори Шапсугии», «Черкесия», «Созвездие» къэфакIуэ ансамблхэм, сабий гъэсапIэ №97-м и гъэсэн цIыкIухэм, макъамэ IэмэпсымэхэмкIэ «Удж», «Насып», «Современный Кавказ» ансамблхэм, пшынауэхэу Гъырбэ Саид, Щауэудж Заур, Нэпсо Саид, уэрэджыIакIуэхэу Джарым Рашид, Ажэхъу Алёнэ, Нэгъуджэ Щамил сымэ.
Ныбэ Анзор.
